Fråsegn frå KS landsstyre: Regional kraft for grøn omstilling og verdiskaping
Noreg treng ein aktiv regional næringspolitikk som utløyser innovasjon, grøn omstilling og verdiskaping i heile landet. Kommunane og fylkeskommunane kjenner dei regionale føresetnadene og koplar næringsliv, forsking og offentlege aktørar. Kommunane har ei sentral rolle gjennom arealforvaltning, energiplanlegging og lokal næringsutvikling, medan fylkeskommunane tek ei viktig rolle i regional samordning og mobilisering. Staten må gi dei og verkemiddelapparatet rammer som gjer det mogleg å lukkast.
Regional utvikling og grøn omstilling
Alle fylkeskommunane deltek i “missions-satsinga», eit samarbeid mellom fylkeskommunane, Innovasjon Norge, Forskingsrådet og Siva med mål om 100 industrielle symbiosar og sirkulære verdikjeder innan 2030. Satsinga viser korleis regional mobilisering kan omsetje nasjonale ambisjonar til konkret omstilling.
Eit døme på satsinga finn vi i Telemark, der fylkeskommunen støttar Sirkulære Rjukan. Her blir varme og kjøling utveksla mellom datasenteret Green Mountain og aureoppdrettsanlegget Hima Seafood. Andre aktørar utviklar organisk gjødsel og konsept knytte til algar og protein.
Eit anna døme finn vi i Troms, der fylkeskommunen og Innovasjon Noreg bidreg til å kutte utsleppa frå Finnfjord AS. Eit nytt anlegg skal reinse røykgass, og CO₂-en kan bli ein ressurs i andre prosjekt, mellom anna til algar i fiskefôr.
Overgangen til sirkulær økonomi er sentral i omstillinga av industrien. Ressursane må brukast meir effektivt og dei må ombrukast. Gjennom det nasjonale samfunnsoppdraget for sirkulærøkonomi er eit av måla; «Bedrifter deler i større grad knappe ressursar som råvarer, energi og areal.» I tillegg stiller EU stadig strengare krav til sirkularitet, og verksemder som ikkje oppfyller krava, kan miste marknadstilgang. Grøn og sirkulær omstilling er derfor både klima-, nærings- og tryggingspolitikk.
Verkemiddel for innovasjon, sirkulærøkonomi og eksport
Noreg treng verkemiddel som stimulerer til grøn omstilling, sirkulærøkonomi og eksport. Innovasjon Noreg er den viktigaste verkemiddelaktøren for fylkeskommunane, som eig 49 prosent av selskapet. Regional tilstadevering er avgjerande for at bedrifter i heile landet skal få tilgang til kompetanse, nettverk og finansiering.
Innovasjon Noreg har redusert bemanninga med 110 tilsette etter statsbudsjettet for 2026, og i budsjettforslaget for 2027 er det føreslått eit nytt kutt på 300 millionar kroner, der miljøteknologiordninga er det største kuttet. Miljøteknologiordninga utviklar ny teknologi, utløyser privat kapital og støttar eksportarbeidet. KS er positiv til Business Norway, men eksportinnsatsen må koplast til verkemidla som støttar utvikling og produksjon i norske regionar.
Vidarefør FORREGION
I budsjettforslaget for 2027 er det på nytt føreslått å avvikle FORREGION. Det vil svekkje eit verkemiddel med dokumenterte resultat, som hjelper bedrifter med å ta i bruk forsking og innovasjon. 
Gjennom kompetansemeklarar koplar fylkeskommunane små og mellomstore bedrifter til forskingsmiljø, nasjonale verkemiddel og europeiske program. Ordninga synleggjer verdien av langsiktig regional mobilisering.
KS landsstyre ber Stortinget vidareføre FORREGION og tilbakeføre løyvinga i budsjettforhandlingane for 2027.
Fylkeskommunane må delta i gjennomgangen av verkemiddelapparatet
Næringsministeren har varsla ein ny gjennomgang av verkemiddelapparatet. Fylkeskommunane har ansvar for regional samfunnsutvikling og eig 49 prosent av Innovasjon Noreg. Dei må få reell medverknad, og gjennomgangen må byggje på regional kompetanse og eit godt samspel mellom nasjonale og regionale verkemiddel. Målet må vere forenkling og prioritering av det som gir størst effekt for verdiskaping.
